**САВЕЗ СИНДИКАТА РЕПУБЛИКЕ СРПСКЕ**

**СИНДИКАТ РАДНИКА УНУТРАШЊИХ ПОСЛОВА РС**

**Б А Њ А Л У К А**

 **ИЗВЈЕШТАЈ**

**о раду Синдиката радника унутрашњих послова**

 **Републике Српске**

**за период мај 2013. –мај 2017. године**

**Теслић, 30. мај 2017. године**

Извјештај о раду Синдиката радника унутрашњих послова Републике Српске (у даљем тексту: Синдикат) за претходни мандатни период првенствено има за циљ да чланство информише о основним и најбитнијим активностима о раду Синдиката, да амфирмише остварене резултате, евидентира уочене слабости и на тој основи створи претпоставке за унапређење рада и дјеловања чланства, организација и органа Синдиката, те послужи за утврђивање правца и Програма рада за наредни манадатни период.

Основна карактеристика извјештајног периода је стагнација финансијских средстава потребних за исплату плата и других личних примања припадника Министарства унутрашњих послова Републике Српске (у даљем тексту: МУП) која су у одређеним моментима трпјела и смањења, како на ставци Расходи за бруто плате запослених у МУП-у тако и на ставци Расходи за бруто накнаде трошкова и осталих личних примања запослених.

 На другој страни дошло је до озбиљних улагања у дијелу опремања МУП-а неопходном материјално-техничком опремом, возилима, средствима за текуће и инвестиционо одржавање, набавку униформе и остале личне опреме, наоружања и сл.

 Посматрани период карактеришу и доношење нових законских рјешења која најдиректније утучу на рад и положај наших припадника а односе се на нови Закон о полицијским службеницима, а након тога и нови Закон о полицији и унутрашњим пословима, Измјене и допуне закона о државним службеницима, Закон о раду, Закон о платама запослених у МУП-у РС и др.

 Извјештајни период карактеришу и сталне активности Синдиката на промоцији и заштити радничких и синдикалних права, што ће сигурно допринјети јачању угледа организације и повјерењу чланства у Синдикат.

 То се посебно односи на континуиране активности на заштити и покушајима унапређења права радника прописаних Посебним колективним уговором, Законом о платама и свим другим законским и подзаконским актима која проистичу из рада и везана су за рад.

 Кључно опредјељење Синдиката о потреби омасовљења чланства, унапређењу организације и јачању јединства рада и дјеловања чланова, организација и органа Синдиката било је видљиво кроз активности и методе рада током цијелог извјештајног периода и дало је видне резултате али показало и одређене потенцијале који нису искориштени.

 Такође је битно апострофирати да је овај Синдикат имао значајно мјесто и улогу и својим конструктивним и принципијелним ставовима пружао допринос у покушају креирања одговорне и спроводиве политике унутар Савеза Синдиката Републике Српске, те развијао успјешну сарадњу са сродним и блиским синдикатима полицијских агенција унутар БиХ, те међународним синдикланим асоцијацијама - прије свега са свијетским и европским синдикатом јавних служби (ПСИ и ЕПСУ).

 Политику Синдиката у протекле четири године водио је Републички одбор, а оперативно реализовали, првенствемо, носиоци функција и чланови Синдиката, зависно од природе донесених одлука.

У том контексту наглашавамо да је Републички одбор поред програмских активности разматрао и у живот проводио све иницијативе и приједлоге који су долазили из синдикалних организација али и оне које је наметао сам живот.

**АКТИВНОСТИ НА ПОБОЉШАЊУ РАДНО-ПРАВНОГ И ЕКОНОМСКО-СОЦИЈАЛНОГ ПОЛОЖАЈА РАДНИКА**

***Активности Синдиката на побољшању радно-правног положаја запослених у МУП-у РС***

Када је у питању побољшање радно-правног положаја припадника МУП-а РС Синдикат је у протекле четири године активно и снажно радио на доношењу нових законских рјешења која директно утичу на рад и положај наших припадника. Овдје се првенствено мисли на нови Закон о полицијским службницима чијим доношењем се Синдикат бавио од самог почетка извјештајног периода, јуна 2013. године, током преосталог дијела 2013 до априла 2014. године када је закон донесен са циљем да се новим законским нормама у овој области дође до што бољих рјешења за наше припаднике, како у области које се тичу дужности наших припадника а произилазе из полицијских овлашћења и принципа у примјени полицијских овлашћења тако и права која проистичу из њиховог статуса полицијских службеника.

Посебан акценат је стављен на питање дисциплинске одговорности, питање премјештаја, питање чинова и унапређења полицијског службеника, питање накнаде материјалне штете, питање стажа осигурања са увећаним трајањем, те питање престанка радног односа и постигнута рјешења иду у корист наших припадника.

Веома је битно да је у оквиру рада на изради новог Закона о полицијским службеницима Синдикат успио обавезати послодавца да се првенствено примијене одредбе Закона о заштити на раду, а које подразумјевају процјену ризика сваког радног мјеста у МУП-у РС, чиме би коначно био примијењен Закон о заштити на раду у оквиру нашег министарства али и створиле неопходне законске претпоставке за нека другачија рјешења у Закону о полицијским службеницима.

Након доношења новог Закона Синдикат се активно укључио у доношење нових подзаконских аката и учествовао у изради дванаест Правилника који су произишли из Закона о полицијским службеницима.

У јуну 2013. године у току је била и израда новог Правилника о унутрашњој организацији и систематизацији радних мјеста у МУП-у, а како се прва и основна активност Синдикат огледа у непосредној заштити права и интереса чланова Синдиката, Синдикат је током преговора о овом питању, тражио и добио гаранцију министра унутрашњих послова да примјеном новог Правилника неће доћи до појаве вишка запослених, да је сигурност радног мјеста загарантована, те да ће сви припадници министарства бити распоређени у складу са стручном спремом и чином који посједују.

 Потпуно исту активност водили смо и крајем 2014 и почетком 2015. године, када је МУП радио на доношењу новог Правилника о унутрашњој организацији и систематизацији радних мјеста и када смо обезбиједили потпуно исте гаранције за наше припаднике.

 Када је у питању доношење новог Закона о полицији и унутрашњим пословима у јулу 2016. године, чиме је МУП реализовао циљ да се питање рада и функционисања МУП-а РС, те права и обавезе полицијских службеника буду регулисана једним законом, и који је највећим дјелом преузео ранија рјешења и норме Закона о унутрашњим пословима и Закона о полицијским службеницима Синдикат је у процесу његовог доношења активно радио на другачијем нормирању одређеног броја питања која су битна за наше припаднике.

Ту првенствено мислимо на проблем који се појавио ступањем на снагу Закона о раду 20 јануара 2016. године а односио се на утврђивање услова за престанак радног односа припадницима МУП-а РС ради стицања права на старосну пензију. Закон о раду који је престао да важи 19.01.2016. године давао је могућност припадницима МУП-а РС да од послодавца захтијевају да се посебан стаж у двоструком трајању рачуна у једноструком трајању док нови Закон о раду не обрађује ту материју те самим тим и не омогућава то право.

Како би припадницима МУП-а РС омогућио да право на посебан стаж у двоструком трајању и даље остане право а не обавеза која би произвела масовно пензионисање полицијских службеника у 2016. години (њих око 600) Синдикат је од самог почетка године преузео низ активности које су резултирале позитивним исходом за наше припаднике.

Састанак са ресорним министром и његовим тимом на којем смо им указали на проблем који су произвеле одредбе новог Закона о раду, информисање свих припадника МУП-а о томе, приједлози Синдиката за рјешавање овог проблема, састанци са представницима Фонда за пензијско и инвалидско осигурање Републике Српске, Одбором за безбједност Народне скупштине, Полицијским одбором МУП-а РС, дописи Секретаријату за законодавство Владе РС, Законодавном одбору Народне скупштине, те наши врло принципијелни ставови и захтјеви са јасним предлозима о рјешавању овог питања довели су до рјешења кроз нову норму Закона о полицији и унутрашњим пословима који је ступио на снагу 21.07.2016. године,прошавиши при томе врло дугу и сложену процедуру (усвојен на XI сједници Народне скупштине 07.04.2016. године).

Након тога крајем 2016. године и почетком 2017. године, поново је било активно питање доношења новог Правилника о унутрањашњој организацији и систематизацији радних мјеста у МУП-у РС, те је Синдикат кроз преговоре са министром унутрашњих послова обезбиједио гаранцију сигурности радног мјеста за све припаднике МУП-а.

 Протекле двије године, 2015. и 2016. година обиљежиле су активности око доношења и примјене новог Закона о раду у Републици Српској.

Синдикат радника унутрашњих послова РС као чланица Савеза синдиката РС био је укључен у активности које је креирао и проводио Савез синдиката везано за најаву Владе РС о доношењу Закона о раду током 2015. године.

Републички одбор СРУП-а РС је у два наврата, марту и децембру 2015. године утврђивао ставове и доносио закључке везано за званичну политику коју је водио Савез синдиката по овом питању. Став Синдиката био је да утврђена синдикална политика и активности које из ње произилазе не могу обезбиједити реализацију постављеног циља а који се огледа у очувању достигнутог нивоа радничких и синдикалних права.

Републички одбор Синдиката је тражио да Савез синдиката РС приликом доношења и усвајања ставова везано за ово питање уважава релавантне чињенице које се тичу првенствено наше организације али и друга два социјална партнера, те да активно пратећи и реално сагледавајући околности око доношења новог Закона о раду својим учешћем у трипартитном социјалном дијалогу, најдуже што може пролонгира доношење истог, односно да свој допринос покушају доношења прихватљивог текста Закона о раду, који не би смањио достигнути ниво радничких и синдикалних права.

Апсолутно одбијање учешћа у социјалном дијалогу у поступку доношења новог Закона Савез синдиката неће амнестирати од одговорности за његово доношење, док би учешће у било ком облику социјалног дијалога дало могућност његовог напуштања у тренутку када процјенимо да је то потребно и реалну основу за друге врсте синдикалних активности које би допринијеле постизању постављеног циља.

Синдикат радника унутрашњих послова био је става да ће се политиком коју води Савез синдиката и активностима које из ње произилазе везано за доношење новог Закона о раду нанијети двострука штета, смањење достигнутог нивоа радничких права и озбиљно угрожавање овако организованог синдиката.

Нажалост, били смо у праву, јер се кроз реализацију ове политике и ових активности то показало тачним. У овим околностима остаје сатисфакција Синдикату, да је о овом питању водио одговорну и реалну политику али питање Закона о раду није питање у ингеренцији само нашег Синдиката него свих 15 чланица Савеза синдиката.

Оно што је посебо обиљежило рад и дјеловање Синдиката за протекле четири године и јасно показало са којом упорношћу и посвећеношћу Синдикат ради на очувању постојећих права својих чланова и припадника МУП-а, унапређењу тих права и стварању правног оквира који гарантује реализацију истих, је чињеница да је Синдикат кроз преговоре са послодавцем усагласио и закључио два Посебна колективна уговора за запослене у области унутрашњих послова, 10. октобра 2014. године и 03.августа 2016. године.

Како смо већ рекли једно од најбитнијих питања на којима је Синдикат врло посвећено и континуирано радио у 2014. години је било питање закључивање новог Посебног колективног уговора за запослене у области унутрашњих послова РС. Обавеза закључивања новог ПКУ произашла је из доношења новог Закона о платама који је донешен у априлу а ступио на снагу 02. маја 2014. године. Све активности које су вођене од јуна до октобра 2014. године, а које су се огледале у разговорима са послодавцем, предлагањем Измјена и допуна ПКУ од стране Синдиката, преговорима са преговарачким тимом послодаваца иницирао је и водио Синдикат. Нови Посебни колективни уговор за запослене у области унутрашњих послова, између Синдиката и послодавца закључен је 10. октобра 2014. године и њиме је у потпуности сачуван достигнути ниво права радника Министарства, с тим што су у одређеним сегментима додатно побољшана и децидније уређена и права радника и услови за рад Синдиката.

Нови Закон о раду дефинисао је и рокове важења постојећег Општег и посебних колективних уговора који су истицали 20 априла 2016. године.

Имајући у виду законске рокове и цијенећи важност постојања Посебног колективног уговора за запослене у области унутрашњих послова 22.02.2016. године смо упутили званичан позив министру унутрашњих послова за отварање преговора око усаглашавања и закључивања новог Посебног колективног уговора. Процес преговора је почео 28.03.2016. године и 20.04.2016. године, након низ дугих и тешких састанака, усаглашен.

До потписивања новог колективног уговора није одмах дошло јер је Влада РС цијенећи штетност ситуације у којој Република Српска није имала Општи колективни уговор нити посебне колективне уговоре, у два наврата, прво до 31. маја а онда до 30. јуна продужила важност постојећег ОКУ и посебних колективних уговора. Након тога је 01.07.2016. године донијела Одлуку о утврђивању увећања плате, висине других примања по основу рада и висине помоћи раднику која ће бити на снази до доношења новог Општег колективног уговора. Послије доношења Одлуке Владе РС дошло је до наставка преговора, одређених корекција текста Посебног колективног уговора из априла и потисивања новог Посебног колективног уговора за запослене у области унутрашњих послова 03.08.2016. године.

Нови колективни уговор је био предмет чврсте опредијељености и истрајног преговарања Синдиката да у оквиру постојећих законских рјешења и реалних могућности обезбиједи највећи могући ниво права нашим припадницима. Новим колективним уговором обезбијеђен је сигуран правни оквир за реализацију тих права. Посебни колективни уговор за запослене у области унутрашњих послова је први потписани колективни уговор у Републици Српској чијим потписивањем смо обезбиједили одређен ниво права и за остале буџетске кориснике и увелико олакшали потписивање њихових посебних колективних уговора.

***Активности Синдиката на побољшању економско-социјалног положаја запослених у МУП-у РС***

Основни правац ових активности у протеклом мандатном периоду био је усмјерен на побољшање стандарда запослених кроз повећање личних примања. Међутим тај период карактерише првенствено битка за очување достигнутог нивоа плата и других личних примања проистеклих из закона и колективног уговора.

Негативни ефекти економске кризе били су стална пријетња и покушаји да се плате и друга примања припадницима МУП-а смање.

У јуну 2013 године питања поврата смањеног дијела плате од 10% у 2013. години за све припаднике министарства било је питање од највеће важности за Синдикат и активности које смо водили а који су се огледале у преговорима са Владом РС, у јулу 2013. године су резултирале усаглашеном Одлуком о утврђивању нове цијене рада у износу од 106,00 КМ, која је потписана 22.07.2013. године и која је примјењена од 01.07.2013. године, чиме је свим припадницима МУП-а РС био обезбијеђен поврат смањеног дијела плате од 5 одсто.

Осим тога, постигнут је договор са Владом РС, да се питање поврата плате припадницима Републичке управе цивилне заштите РС, чије смањење траје од 2010. године у износу од 10% и које са нових 10% у 2013. години чини укупно смањење од 20%, а посљедица је ранијих законских рјешења, рјешава у посебној процедури.

Став Синдиката био је да се питање поврата преосталог дијела смањене плате од 5 одсто, треба ријешити у најкраћем могућем року, а свакако прије отварања преговора између Владе РС и Синдиката о Буџету за 2014. годину, јер ће неријешено питање поврата плата у 2013. години за цјелокупно смањени износ, значајно отежати и усложнити преговоре Синдиката и Владе РС о Буџету за 2014. годину.

Синдикат је у октобру и новембру 2013. године наставио преговоре са Владом РС везано за поврат смањеног дијела плате припадницима МУП-а РС, од 5 одсто и поврат плата на ниво из децембра 2012. године.

Како Синдикат није био задовољан Приједлогом Буџета Владе РС за 2014. годину којим нису предвиђена средства за поврат преосталог дијела смањене плате од 01.01.2014. године, одржан је јавни скуп у покрету са задржавањем пред Народном скупштином РС 07.12.2013. године у вријеме засиједања 18. Посебне сједнице НС чиме су повјереници синдикалних подружница и организација, те чланови органа и тијела Синдиката, заједно са изабраним представницима остала три синдиката буџетских корисника у име својих чланова изразили јавно неслагање са таквим Приједлогом Буџета.

Ове активности и нови преговори са Владом РС, резултирали су Одлуком Владе да се, као први корак у реализацији захтјева Синдиката изврши поврат смањеног дијела плате од 5 одсто припадницима министарства са средњом и нижом стручном спремом, од јануара 2014. године, док је тај поврат за припаднике РУЦЗ са истом стручном спремом износио 15%.

Синдикат од Владе РС захтијева да се, по истом принципу, обезбиједи и поврат од 5 одсто смањеног дијела плате за прва три мејсеца 2014. године и осталим припадницима МУП-а, односно за припадајући дио и осталим припадницима РУЦЗ.

Синдикат од Владе РС захтијева да се од 01. априла 2014. године за све припаднике МУП-а РС обезбиједи поврат од 5 одсто смањене плате, те да се на тај начин плате доведу на ниво плата из децембра 2012. године. Исти захтијев се односи и на припаднике РУЦЗ РС.

Поврат смањеног дијела плате мора бити обезбијеђен кроз законске механизме, односно потписивањем нове, веће цијене рада или кроз нова законска рјешења у области Закона о платама.

Поред ових активности Синдикат се у оквиру радних група Владе РС и Министарства, бавио и питањем доношења новог Закона о платама уз јасан став, да, евентуално, нова законска рјешења у овој области, морају да отклоне постојеће незаконитости и слабости унутар актуелног закона, односно морају да на правичнији начин уобзире и вреднују тежину и специфичност послова и задатака унутар министарства.

Став нашег Синдиката је био да поврат смањеног дијела плате мора бити обизбијеђен кроз законске механизме и то првенствено Измјенама и допунама Закона о платама. Аргументи Синдиката у овом дијелу били су прихватљиви за Владу РС, али како није постојала законска могућност за доношење Измјена закона јер је та могућност исцрпљена у периоду 2008. – 2013. године, доношењем ранијих измјена којих је било три, донесен је нови Закон о платама.

Новим Законом о платама обезбијеђен је у цјелости поврат смањеног дијела плата свим припадницима МУП-а РС, које су доведене на ниво плата из децембра 2012. године што је и био захтјев нашег Синдиката. Осим тога овим законом је обезбијеђено и повећање плате за пет категорија запослених радника у МУП-у РС.

Активностима које смо водили вратили смо и плате припадницима Републичке управе цивилне заштите за 20%, на ниво који су имали прије смањења из 2010. и 2013. године.

Сами крај 2015. године и почетак 2016. године донио је усвајање новог Закона о раду и његово ступање на снагу што је најдиректније условило активности којим се почетком године али и већим дијелом 2016. године бавио Синдикат са циљем да сачува достигнути ниво права наших припадника али и створи адекватан правни оквир у којем би, реално, то право могло егзистирати и бити реализовано.

Атмосфера и односи створени између социјалних партнера, Владе Републике Српске, Савеза синдиката Републике Српске и Уније удружења послодаваца Републике Српске током доношења новог Закона о раду знатно су усложнили и отежали реализацију ових задатака који су се нашли пред Синдикатом.

Први проблем са којим смо се суочили доношењем новог Закона о раду била је Одлука Владе РС донесена на 56 редовној сједници, одржаној 13.01.2016. године којом је утврђен Приједлог закона о измјенама Закона о платама запослених у Министарству унутрашњих послова по хитном поступку и којим је утврђено смањење плата припадницима МУП-а РС кроз смањење стопе минулог рада са 0,5% на 0,3% за сваку годину стажа осигурања. Активности које је преузео Синдикат са преостала три синдиката буџетских корисника, а која су се огледала у низ састанака и преговора које смо имали са Владом РС, ресорним министром те предсједницом Владе у наредна три мјесеца резуртирале су чињеницом да је Влада повукла утврђени Приједлог из процедуре и да су сачуване постојеће плате припадника МУП-а РС.

Поред континуираних и снажних активности којима се Синдикат бавио на повећању али и очувању постојећих плата припадницима МУП-а исту енергију и упорност исказали смо рјешавајући питање редовних исплта накнада и осталих личних примања наших припадника.

Проблем који дуго, и по мишљењу Синдиката, неоправдано егзистира у МУП-у је питање исплате накнаде трошкова за превоз нашим припадницима приликом доласка на посао и повратака с посла. Тим питањем смо се континуирано бавили јер већ дужи временски период ствара проблеме нашим припадницима и отежава рад Синдиката и због неадекватног поступања од стране послодавца великим дјелом се рјешава кроз надлежене институције правосудног сиситема.

У складу са договором постигнутим са послодавцем у 2014. години, рађено је на изради новог правилника који је од стране послодавца потписан у форми Измјена и допуна правилника. Примјена овог нормативног акта показала је да ова материја и даље није регулисана на најбољи начин те се приступило изради новог Правилника.

Потписивањем новог Посебног колкетивног уговора у августу 2016. године произишло је и обавезно доношење новог Правилника о накнади трошкова превоза код доласка на посао и повратка с посла и Синдикат је од министра унутрашњих послова захтијевао да новим Правилником уобзири реалне ситуације у којим се налазе одређене групе запослених у МУП-у РС, те да се питање накнада за превоз ријеши на правичан начин што би коначно довело припаднике МУП-а да ово право остварују унутар властите институције и да нема потребе за судским споровима и судском заштитом, што се годинама догађа.

Радна група МУП-а РС у чијем раду је учествовао и представник Синдиката утврдила је Приједлог Правилника о превозу који је за Синдикат био потпуно прихватљив јер је уважавао принцип реалних и правичних рјешења али који министар није прихватио. Супротно томе, на захтјев Владе донио је Правилник усклађен са Упутством о начину обрачуна накнада трошкова превоза запослених у институцијама правосуђа Републике Српске који је, из наведених разлога, потпуно неприхватљив за Синдикат и министру смо доставили негативно мишљење на утврђени текст Правилника, позвали га да донесе нови због процедуралних грешака које је направио у поступку доношења и доставили му Приједлог измјена и допуна Правилника који би уважио правично и законито рјешење. Исти став смо изнијели и Влади РС и затражили да на том нивоу усагласимо нови Правилник о накнади трошкова превоза.

Поред проблема за исплату накнада трошкова превоза нашим припадницима у 2014. години појавио се проблем исплате накнада нашим колегама који су, нажалост, првенствено у мајским а онда и у августовским поплавама претрпјели огромну материјалну штету на својој имовини, посебно на стамбеним јединицама у којима живе.

Синдикат и министар унутрашњих послова РС били су договорили динамику исплате помоћи радницима који су током мајских и августовских поплава претрпјели штету на својим стамбеним јединицама а које МУП није исплатио до краја 2014. године. Имајући у виду чињеницу да је због персоналне промјене послодавца Синдикат морао тражити нови начин за рјешавање овог проблема, Синдикат и министар унутрашњих послова постигли су договор да ово питање ријеше посредством Агенције за мирно рјешавање радних спорова те је на бази тога договора Синдикат покренуо поступак пред Агенцијом за мирно рјешавање радних спорова.

Након вођења поступка од стране Агенције Синдикат и министар су усагласили одредбе споразума који је требао бити потписан али након интервенције Министарства финансија споразум није потписан.

Због тога је Синдикат обезбиједио комплетну логистичку подршку (писање тужби, комплетирање документације, ангажовање адвоката) за све чланове Синдиката који су одлучили да ово право обезбиједе путем тужбеног захтјева.

Током 2015 и 2016. године проблем исплате и осталих личних примања припадника МУП-а РС регулисана Законом о платама запослених у МУП- у и Посебним колективним уговором за запослене у области унутрашњих послова РС постали су већи те је Синдикат 2015. године обезбиједио издавање Рјешења о утврђивању одређеног права, које је гарантовало исплату од стране послодавца што је било значајно јер Буџетом МУП-а РС за 2015. годину на ставци Расходи за бруто накнаде трошкова и осталих личних примања нису одобрена потребна средства те ове исплате нису имале потребну динамику.

Током цијеле 2016. године Синдикат је поред активности везаних за исплату накнада и осталих личних примања члановима Синдиката из 2015. године (преговори са ресорним министром и Владом РС, рад Агенције за мирно рјешавање радних спорова, Закључак Владе РС о обавези хитне исплате накнада припадницима МУП-а, опомена пред тужбу, поднесене тужбе основним судовима по мјесној надлежности, анимирања Предсједника Републике, јавно иступање и медијски притисци) водио активности везано за исплате накнада и осталих личних примања чланова Синдиката и за 2016. годину. Активности су почеле још крајем 2015. године, кад је Синдикат упутио Амандман на Буџет МУП-а РС за 2016. годину на ставци Расходи за бруто накнаде трошкова и осталих личних примања запослених тражећи недостајућа средства за ту намјену у износу од 2.900,000 КМ јер је предложени износ од 2.423.500 КМ јасно показивао да неће бити довољан за исплату Законом о платама и Посебним колективним уговором за запослене у области унутрашњих послова утврђених обавеза.

Активности су настављене кроз преговоре са ресорним министром и Владом РС и захтјевом да се путем Ребаланса или на другачији, законом утврђен начин обезбиједе недостајућа финансијска средства.

У циљу реализације ових права наших радника Синдикат је захтијевао и у септембру, са министром унутрашњих послова договорио да МУП РС приступи изради Рјешења о накнадама припадницима МУП које је, на бази незаконитог Закључка Владе РС, престао да доноси у априлу 2016. године. Доношење Рјешења је законска обавеза и на тај начин се стварају предуслови за утврђивање тачног износа дуговања према припадницима МУП-а и унос тих дуговања у Централни обрачун плата што је први предуслов за њихову исплату.

Неисплаћене одређене врсте накнада за четири мјесеца 2015. године, припадницима МУП-а у зносу од око 1.600,000 КМ и неисплаћене накнаде из 2016. године у износу од око 2.400,000 КМ за Синдикат су биле потпуно неприхватљиве те смо у јануару отворили преговоре са Владом РС о начину измирења ових обавеза према нашим припадницима.

Меморандумом о разумјевању о измиравању обавеза из претходног периода који смо 21.априла ове године закључили са Владом РС утврдили смо начин и динамику исплте ових накнада у периоду од дванаест мјесеци по приоритетима које усагласимо са ресорним министром.

Оно што је битно је чињеница да су се Влада и грански Синдикати обавезали да пронађу рјешење о утуженим потраживањима и створе могућност нашим припадницима да који су, у разним фазама судског процеса за исплату накнада из 2015. године, сходно властитој одлуци искорите могућност које пружа Меморандум или остану при започетим судским поступцима. Такође је битно што је Синдикат постигао договор да се закључи споразум о мирном рјешавању радних спорова за исплату накнада из 2016. године пред Агенцијом за мирно рјешавање радних спорова у складу са одредбама Закона о мирном рјешавању радних спорова, а који би пратили рокове предвиђене овим Меморадндумом.

Тиме је Синдикат обезбиједио апсолутну заштиту исплате ових накнада.

Знајући од колиог значаја за сигурност њиховоих плата, осталих личних примања те других материјалних услова за рад нашим припадницима, је одобрени Буџет за МУП РС, Синдикат је свих ових година својим приједлозима мјера Влади РС за Економску политику РС, као и амандманима на Буџет покушавао континуирано утицати на побољшање материјално-социјалног положаја припадника МУП-а РС те обезбиједити већа финансијска средства за ове потребе.

Поднесеним амандманима смо утицали на Ребалнас Буџета МУП-а РС за 2015. годину и Приједлог Буџета МУП-а за 2016. и 2017. годину.

Амандмане смо уложили на ставку Расходи за бруто плате запослених и Расходи за бруто накнаде трошкова и осталих личних примања запослених.

За Синдикат радника унутрашњих послова од кључног значаја било је и питање адекватне опреме и заштите припадника полиције и осталих структура запослених у МУП-у РС. У току 2014. године реализована су кредитна средства у износу од 15.000.000 КМ, на чијем обезбјеђењу смо упорно радили, те обновљен возни парк за око 380 нових аутомобила, одређен број мотоцикла те набавка возила и опреме за Специјалну јединицу полиције.

Буџетска средства у износу од 9.000.000 КМ обезбјеђена су и искориштена за набавку униформи, обуће и опреме полицијским службеницима у складу са одредбама новог Правилника о унуформи полицијских службеника.

**ОРГАНИЗАЦИОНО ЈАЧАЊЕ СИНДИКАТА**

Бројност и снага чланства један је од темељних стубова Синдиката и то је питање којим се сваки одговоран и озбиљан синдикат бави са посебном пажњом.

Због тога када је питању реализација програмских опредјељења са Пете Скупштине Синдиката, а тиче се омасовљења и јачања организације Синдикат се овим питањем врло конкретно бавио током цијелог извјештајног периода. Јединствен став је био, да ће у циљу јачања организације методе рада ићи у правцу активнијег рада и присуства међу члановима синдиката у синдикалним подружницама и организацијама. Апсолутни приоритет је значајније омасовљење чланства, бољи проток информација и дизање на значајно виши ниво међусобне комуникације.

С тим у вези, предсједник и секретар синдиката су од почетка октобра до краја 2013.године боравили на подручју Синдикалних организација ЦЈБ Требиње, ЦЈБ Источно Сарајево, ЦЈБ Бијељина, ЦЈБ Добој и ЦЈБ Бања Лука те учествовали у раду Скупштина ових синдикалних организација. Истовремено су са Регионалним повјереницима и члановима Републичког одбора испред ових синдикалних организација чествовали у раду синдикалних подружница ЦЈБ Требиње-у сједишту, ПС и ПС за БС Требиње, ЈзП Требиње ПС Билећа, ПС Невесиње, ЦЈБ И. Сарајево- у сједишту, СЈБ Фоча – у сједишту, ПС и ПС за БС Фоча, ЈзП Фоча, ПС Вишеград, ПС Бијељина, СЈБ Зворник- у сједишту, ПС и ПС за БС Зворник ЈзП Зворник, ЦЈБ Добој-у сједишту и ПС Нови Град.

Предсједник и секретар синдиката су у јуну и јулу 2015. године, учествовали у раду Скупштине Синдикалне организације ЦЈБ Добој а са Регионалним повјереницима и члановима Републичког одбора испред синдикалних организација учествовали у раду Синдикалних подружница, ПС за БС, Приједор, ПС Омарска, Јединица за подршку ЦЈБ Источно Сарајево и Пале, ПС Рогатица и Ново Горажде, Предсједник и Регионални повјереник су учествовали у раду синдикалних подружница ПС Обилићево, ПС Прњавор, ПС Лауш, ПС Лакташи, ПС Челинац и ПС Шипово. Закључак свих присутних на овим састанцима био је да подржавају овакав начин рада и да га треба наставити јер је битан за постизање бољих резултата у раду Синдиката.

Синдикат се овим питањем бавио и током цијеле 2016. године а врло конкретно на 15, 16, 17 и 18 сједници Републичког одбора, у марту, јуну, јулу и септембру 2016. године. Расправом која је ово питање освјетљавала из свих углова дошло се до јединственог става о потреби активнијег рада и присуства међу члановима синдиката у синдикалним подружницама и организацијама. Начин рада и дјеловања Синдиката у подружницама и организацијама треба и мора имати, првенствено формални карактер а зависно од ситуације, потребе и могућности морао би бити надограђен и неформалним облицима дјеловања, личним контактима и комуникацијом која би садржавала потребне елементе за квалитетно информисање чланова Синдиката али и за друге припаднике унутрашњих организационих јединица којим би јасно био презентован рад, резултати и улога Синдиката у МУП-у РС. За све ово је потребан бољи проток информација и дизање на, значајно, виши ниво међусобне комуникације.

Са истим циљем Синдикат радника унутрашњих послова РС се одлучио за интернет презентацију наше организације и у августу 2013. године припремљена је и креирана WEB страница Синдиката радника унутрашњих послова. Истовремено се приступило и изради WEB страница за седам синдикалних организација Синдиката, Синдикалних организација ЦЈБ Бањалука, Добој, Бијељина, Источно Сарајево, Требиње, МУП РС – у сједишту и Синдикалне организације Републичке управе цивилне заштите РС, чијим завршетком је заокружена интернет презентација Синдиката у цјелости, те на тај начин се Синдикат, на најозбиљнији и наодговорнији начин и својом организацијом ирадом презентовао јавности и својим члановима**.**

Активност Синдиката која је произашла из потребе за организационим јачањем Синдиката је и реализација Одлуке о изради нових чланских карата за чланове Синдиката коју смо реализовали у јуну 2016. године. Претходне чланске карте штампане су прије 2000. године те због протока времена а и чињенице да је постојао велики број нових чланова Синдиката који није имао чланске карте, донесена је и реализована предметна Одлука. За реализацију ове Одлуке Синдикат је обезбиједио потребну опрему и техничка средства те у сарадњи са Управом за информационо комуникационе технологије одштампао чланске карте врло високог квалитета што је допринијело већој кохезији и повезаности унутар Синдиката.

Без обзира на јасне ставове Пете Скупшштине, чврсте оредељености Синдиката да најозбиљније ради на јачау валстите организације и апсулутне свјестности од коликог значаја је омасовљавање и јачање организације, водећи перманентну активност и борбу за бољи радно-правни и социјално-еконосмки положај запосених а бавећи се дневно оперативним пословима на заштити индивидуалних права чланова или оних чија су права на неки други начин ускраћена у протклом периоду, пажња која је посвећена јачању и унапређењу рада властите организације, цијенимо, није била довољна.

Статутарна организациона структура Синдката је ствоирла претпоставку за ефикасно дјеловање и видљивост Синдиката у свим организационим јединицама МУП-а и приближавању сваком члану Синдиката те реаговање на његове проблеме и потребе, у дијелу у којем је за то надлежан Синдикат.

Регионална повјереништва као водећа радно-оперативна тијела, те Регионални повјереници, одговорни за рад и дјеловање синдикалних организација, морају обезбиједити комуникацију на линији са повјереницима синдикалних подружница која ће омогући проходност информација у континуитету, и онда када су од велике важности за рјешавање проблема наших чланова али и у ситуацијама када са поносом треба изаћи пред чланове и афирмисати остварене резултате Синдиката.

Констатовано стање налаже чврсту опредјељеност и спремност сваког од нас појединачно да у развој и јачање наше организације уложи максималан труд и да свој пуни допринос, сразмјерно статусу који има и функцији коју обавља.

Због свега тога неопходно је стручно оспособљавање синдикланих кадрова, почев од подружница и синдикланих организација до органа Синдиката како би били оспосебљени да својим знањем и способностима истовремено заступају интересе чланства и синдиката те подизање одговорности створе довољно снаге и храбрости за властито хватање у коштац са свим проблемима са којима се као појединци и организација сусрећемо.

**ЗАШТИТА ПРАВА РАДНИКА –ПРАВНА ПОМОЋ**

Синдикат се у извјештајном периоду континуирано бавио питањем бесплатне правне помоћи својим члановима у свим ситуацијама у којима су они исказали потребу за тим. Правна помоћ члановима нашег Синдиката пружана је кроз рад изабраних представника Синдиката, Службе за бесплатну правну помоћ СС РС, те кроз ангажовање професиналних лица у одређеним ситуацијама. Заступање наших радника огледало се пред дисциплинским судовима МУП-а РС, Агенцијом за мирно рјешавање радних спорова РС , као и правосудним институцијама РС, како за појединце, тако и за групе наших радника ако су били обухваћени истим дисциплинским поступком или нарушавањем заједничког права из области рада. Бројност ових случајева, почев од давања правних савјета, преко учешћа у дисциплинском поступку до пружања комплетне логистичке подршке и вођења судских спорова говори о изузетно великом значају који има овај облик синдикалног рада.

Управо због значаја питања безплатне правне помоћи нашим члановима а и искуства које смо имали и раније а посебно током 2016. године видљиво је да Служба за бесплатну правну помоћ СС РС, због ограничених капацитета и недовољног броја извршиоца није у могућности пружити потрбни обим услуга нашим члановима, те је потребно најодговорније размотрити ово питање и пронаћи адекватно рјешење.

У протеклом четворогодишњем периоду на свим нивоима синдикалног организовања, од подружнице до Републичког одбора правну помоћ из властитих синдикалних редова, ангажовањем правника из Службе за бесплатну правну помоћ СС РС или ангажовањем професионалних лица пружена је у преко 5000 случајева како слиједи:

* Правна заштита и заступање у дисциплинским поступцима преко 600 случајева
* Правна заштита и заступање пред Агенцијом за мирно рјешавање радних спорова ради неисплаћених накнада, 3530 случајева.
* Правна заштита-подношење тужби и заступање на суду ради неисплаћених накнада - 1190 случајева
* Правна заштита у другим случајевима преко 130 случајева
* Прави савјети преко 500 случајева.

У преко 95% случајева поступке смо добили у корист наших чланова што је кад њих учврстило вјеру за потребом чланства у Синдикату.

Треба нагласити да смо, као озбиљна и одговорна отганизација, као озбиљни и одговорни људи, цијенећи мјесто и вријеме нашег дјеловања сваки проблем упорно и истрајно покушавали ријешити унутар нашег Министарства, цијенећи да је то прва адреса за ријешење проблема наших чланова.

При томе, уколико до потребних рјешења нисмо успијели дићи са нашим послодавцем, никада нисмо дигли руке и одустали. Рјешења, правду и правичност за наше колеге тражили смо и добијали на свим адресама које је закон предвидио.

Пролазили смо Агенцију за мирно рјешавање радних спорова, редовне судове Републике Српске, Врховни суд Републике Српске, Уставни суд РС и БиХ, јавна окупљања, протесте, штрајк.

Остаћемо и даље на истом принципима дјеловања, спремности преговора и договора на првој адреси, са нашим послодавцем, а ако рјешења не буде, на свим другим, законом утврђеним адресама.

**СИНДИКАЛНА СОЛИДАРНОСТ**

Синдикална солидарност као једна од основних вриједности наше организације била је присутна и врло видљива у цијелом извјештајном периоду. Реалан пад вриједности плата и све веће потребе нашег чланства и чланова њихових породица, које су посљедица њиховог слабијег здравственог стања, а што је плаћање данка њиховом учешћу и доприносу у одбрамбено-отаџбинском рату, те тежини професионалних задатака, довело је Синдикат у позицију да солидарно интервенише у највећем могућем дијелу исказаних потреба.

Рачунице показују да је у протеклом мандатном периоду, на свим нивоима организовања и кроз облике прикупљања новчане помоћи, члановима у виду једнократне новчане помоћи издвојено преко 600.000 КМ.

Осим тога највећи дио 2014. године Синдикат се бавио и питањем које није било планирано ни једним нашим планом а односило се, на обезбјеђивање и пружање помоћи нашим члановима који су, нажалост, првенствено у мајским а онда и у августовским поплавама претрпјели огромну материјалну штету на својој имовини, посебно стамбеним јединицама у којима живе.

Одмах након катастрофалних поплава у мају представници Синдиката су обишли мјеста у којима су наше колеге као и објекти МУП-а претрпјели највећу штету Добој, Приједор, Шамац, Дервента, Модрича, Бијељина, Зворник, Шековићи, Котор Варош, Челинац и др.

Заједно са ресорним Министарством, учествовали су у раду комисија које су утврђивале насталу штету на стамбеним објектима наших припадника у ЦЈБ Приједор, Бањалука, Добој, Бијељина те МУП-а у сједишту а након достављеног Извјештаја Централне Комисије МУП-а РС, 23. јула 2014. године додијелили новчану помоћ у износу од 54.200,00 КМ

До краја године, додијелили смо још новчану помоћ за мајске поплаве, по допуњеном Извјештају Централне Комисије у износу од 3.300,00 КМ те за августовске поплаве у износу од 4.200,00 КМ што укупно износи 61.700,00 КМ.

Осим тога, у континуитету смо радили, и у 2015. години наставили да радимо на реализацији обавезе послодавца по одредбама ПКУ за исплату материјалне помоћи у висини двије просјечне плате у МУП-у исплаћене за протекли мјесец у случају елементарне непогоде, полаве, у стану радника. Покренули смо поступак за наплату накнаде пред Агенцијом за мирно рјешавање радних спорова, усагласили динамику исплате са министром унутрашњих полова, а након итервенције Министарства финансија због које није дошло до потписивања споразума пружили пуну логистичку подршку нашим члановима за подношење тужни и заступање на судовима.

У жељи да додатно олакша материјални положај својих чланова Синдикат је у октобру 2016. године склопио Уговор о купопродаји са „Нестро Петрол“ а.д. Бањалука којим је регулисано да чланови Синдиката под повољнијим условима купују робе из продајног асортимана „Нестро Петрола“ . Ради се о попусту на нафтне деривате у износу од 0,08 КМ по литру у односу на малопродајну цијену појединог деривата и попуст у износу од 7% на допунски асортиман, који сачињавају уља и мазива, аутокозметика , дијелови за аутомобиле , плин у боцама, пелет и разни артикли робе широке потрошње који се налазе на продајним мјестима. Овом активношћу сваком нашем појединачном члану омогућили смо да уштедом коју ће остварити током мјесеца приликом куповине нафтних деривата и ДАС „Нестро Петрола“ практично врати износ мјесечне чланарине коју он као члан Синдиката уплаћује. На тај начин доводимо наше чланове у ситуацију да јесу чланови Синдиката, а да им се уплаћени дио чланарине на овај начин враћа тако да их чланство у синдикату не кошта.

Руководећи се потребом да се припадници МУП-а РС сусретну и упознају, такмиче и друже заједно са министарством организовали смо радничке спортске игре, Полицијаду“ у 2014, 2015 и 2016. години на којима су учествовали представници свих центара јавне безбједности и МУП-а у сједишту.

Дух заједништва и пријатељства који је био присутан међу свим учесницима Полицијаде говори о оправданости и потреби оваквих сусрета, те самим тим и оправданости одлуке Синдиката о организовању Полицијаде.

Поред тога , у претходном времену захваљујући посредовању Синдиката и синдикланих организацоија под повољнијим условима организовани су одмори и љетовања, вршена је набавка огревног дрвета, прехрамбених артикала – зимнице, школског прибора и уџбеника и др., по бенифицираним цијенам и продуженим роковима отплате.

**. . .**

На крају, без обзира на све тешкоће и проблеме мандатног периода, сматрамо да је Синдикат својим приступом и одговорношћу у рјешавању свих радно-правних и социјално-економских проблема чланова Синдиката и осталих припадника МУП-а, створио свој идентитет и постао фактор без кога се не могу рјешавати постојећи проблеми у свим областима значајним за запослене у МУП-у РС.

 **ПРЕДСЈЕДАВАЈУЋИ СКУПШТИНЕ**

 **Мирослав Ћетојевић**

**Број: 01-220/17**

**Дана: 30.05.20107. године**